बेनि उनाव सोमावसारनायनि दोहौआ बारानिफ्राय बारा जाबाय आरो अनसुलाया पुलिसनि नोजोराव गोग्लैबाय। पुलिस‌आ खानो मोनब्लानो बिखौ मादि खालामगोनथाय बुंस’हाया। बेनिखायनो अनसुलाया साख्रिखौबो मावथेरनो हायैनि गारनांबाय। थेवबो माइनाव‌आ जेबो अजद होआखै- साख्रिखौ गारोब्ला संसारखौ बोरै सामलायनो, गथ’ सानैखौ माबोरै खांनो, फेदेरनो-फोरोंनो बेफोरखौ लानानै इसेबो जिंगा सियाखै। गावनि आरो फिसाइनि गोसो मोदोम जिउ बाउसोमनायनि फिथाइ महरै जेब्ला बडलेण्ड‌आ जाफुंनानै फैगोन अब्ला बेसे देरगाथाव, बेसे रंजाथाव जागोन। बेखौ साननानैसो बियो गासैबो जिंगा जेथोखौ बावगोमानानै थानो हायोमोन।